b'\n_START_ARTICLE_\nHi\xc5\xa1a\n_START_PARAGRAPH_\nHi\xc5\xa1a je zgradba, namenjena za bivanje ljudi. Po \xc5\xa1tevilu bivalnih enot se delijo na eno- in ve\xc4\x8dstanovanjske. Obstajajo \xc5\xa1e hi\xc5\xa1e dvoj\xc4\x8dki in vrstne hi\xc5\xa1e. Kme\xc4\x8dke hi\xc5\xa1e lahko vsebujejo hlev, senik ali skladi\xc5\xa1\xc4\x8de. Po na\xc4\x8dinu izdelave lo\xc4\x8dimo zidane in monta\xc5\xbene hi\xc5\xa1e. Razko\xc5\xa1na hi\xc5\xa1a se imenuje vila._NEWLINE_Pri starej\xc5\xa1ih kme\xc4\x8dkih doma\xc4\x8dijah se izraz hi\xc5\xa1a uporablja za bivalno sobo, ki je bila osrednji prostor doma. Hi\xc5\xa1a v splo\xc5\xa1nem pomenu, pomeni in se nana\xc5\xa1a na zato\xc4\x8di\xc5\xa1\xc4\x8de ali stavbo ter strukturo, ki je stanovanje ali kraj bivanja z ljudmi. Izraz ozna\xc4\x8duje bivali\xc5\xa1\xc4\x8de za ljudi in mora zagotavljati osnovne pogoje za sprejemljivo \xc5\xbeivljenje pod streho. Tako mora biti na voljo ogrevanje, prostori za pripravo hrane, le\xc5\xbei\xc5\xa1\xc4\x8de, prostori in priprave za higieno, prostori za shranjevanje hrane, obla\xc4\x8dil in drugih \xc5\xbeivljenjskih potreb\xc5\xa1\xc4\x8din._NEWLINE_Bivali\xc5\xa1\xc4\x8da, hi\xc5\xa1e so sprva nastajale kot prese\xc5\xbeek skrbi za skupnost, ki je tako bila znatno bolje oskrbljena za primer zime, dalj\xc5\xa1ih padavin in drugih nezgod. Zgodnje naselbine so pri gradnji uporabljale zgolj naravne materiale le malo zidanega materiala. Za gradnjo hi\xc5\xa1e je bilo klju\xc4\x8dno zagotoviti stabilno, suho ognji\xc5\xa1\xc4\x8de oziroma omogo\xc4\x8diti karseda kvalitetno izolacijo prostora._NEWLINE_Anti\xc4\x8dna arhitektura je pri izgradnji mest prvi\xc4\x8d uvajala tudi infrastrukturne povezave (kanalizacija, vodovod, cestogradnja) in tako mestnim hi\xc5\xa1am postavljala zunanje pogoje pri gradnji. Prvi\xc4\x8d se sistemati\xc4\x8dno pojavijo arhitekturne re\xc5\xa1itve, ki oskrbijo prostor z naravno svetlobo, okni, pojavijo se celo vrtovi znotraj hi\xc5\xa1e._NEWLINE_Arhitektura je v povezavi z etnologijo romantizirala gradnjo zna\xc4\x8dilno za dolo\xc4\x8den prostor. Tako se je pri\xc4\x8delo preu\xc4\x8devanje zna\xc4\x8dilne gradnje hi\xc5\xa1 in razumevanje materialov vpletenih v gradnjo. Gradbeni\xc5\xa1tvo v veliki meri sedaj uporablja gradbeni material, ki je izrazito vnaprej obdelan. Z modernizmom pri arhitekturi se pri\xc4\x8denja gradnja ve\xc4\x8djih stanovanjskih naselij, blokov, kjer se standardizira potrebe po parkih, rekreacijskih prostorih, dnevni svetlobi in infrastrukturnih potrebah in se tako gradi ve\xc4\x8dje \xc5\xa1tevilo bivali\xc5\xa1\xc4\x8d za kasneje priseljeno prebivalstvo. Bloki in blokovska naselja imajo sicer druga\xc4\x8dno urejeno lastnino, a nudijo vi\xc5\xa1jo kakovost \xc5\xbeivljenja za manj\xc5\xa1e stro\xc5\xa1ke vzdr\xc5\xbeevanja. Na\xc4\x8din skupnega urejanja teh naselij pa problematizira prebivalstvo, ki si ne more privo\xc5\xa1\xc4\x8diti dofinanciranja prenov.'